CELEX: 32019R0962
Language: el
Date: 2019-06-12 00:00:00
Title: Κανονισμός (ΕΕ) 2019/962 της Επιτροπής, της 12ης Ιουνίου 2019, για την τροποποίηση του παραρτήματος I του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την καθιέρωση δύο νέων λειτουργικών ομάδων πρόσθετων υλών για ζωοτροφές (Κείμενο που παρουσιάζει ενδιαφέρον για τον ΕΟΧ)

13.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 156/1
               
            
         ΚΑΝΟΝΙΣΜΟΣ (ΕΕ) 2019/962 ΤΗΣ ΕΠΙΤΡΟΠΗΣ
         της 12ης Ιουνίου 2019
         για την τροποποίηση του παραρτήματος I του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου όσον αφορά την καθιέρωση δύο νέων λειτουργικών ομάδων πρόσθετων υλών για ζωοτροφές
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 6 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1831/2003 προβλέπει την κατάταξη των πρόσθετων υλών ζωοτροφών σε κατηγορίες και, περαιτέρω, σε λειτουργικές ομάδες εντός των εν λόγω κατηγοριών, ανάλογα με τις λειτουργίες τους και τις ιδιότητές τους.
                  
               
                     (2)
                  
                  
                     Ως αποτέλεσμα της τεχνολογικής και επιστημονικής εξέλιξης, υπάρχουν διάφορες ουσίες που ενδέχεται να έχουν τεχνολογική επίδραση στις ζωοτροφές, επίδραση η οποία δεν περιγράφεται σε σχέση με τυχόν ήδη υπάρχουσες λειτουργικές ομάδες. Επομένως, είναι σκόπιμο να δημιουργηθεί μια νέα γενική λειτουργική ομάδα εντός της κατηγορίας «τεχνολογικές πρόσθετες ύλες» για να συμπεριληφθούν οι εν λόγω ουσίες.
                  
               
                     (3)
                  
                  
                     Εκτός από τις ορθές γεωργικές πρακτικές που διασφαλίζουν την καλή μεταχείριση των ζώων και την τήρηση των διατάξεων για την καλή διαβίωση των ζώων στην ΕΕ, επιστημονικές μελέτες δείχνουν ότι ορισμένες πρόσθετες ύλες ζωοτροφών μπορούν να βοηθήσουν τα υγιή ζώα να διατηρήσουν μια καλή φυσιολογική κατάσταση, να συμβάλουν στην καλή διαβίωση των ζώων, να επηρεάσουν ευνοϊκά την ανθεκτικότητα των ζώων σε παράγοντες καταπόνησης ή, σε ορισμένες περιπτώσεις, να στηρίξουν την ευημερία τους. Δεδομένου ότι η βασική λειτουργία των εν λόγω πρόσθετων υλών ζωοτροφών δεν μπορεί να καταταγεί σε καμία από τις συγκεκριμένες λειτουργικές ομάδες που προβλέπονται στον κανονισμό (ΕΚ) αριθ. 1831/2003, είναι σκόπιμο να δημιουργηθεί μια νέα λειτουργική ομάδα εντός της κατηγορίας «ζωοτεχνικές πρόσθετες ύλες». Αυτό θα επιτρέψει να καθοριστεί καλύτερα ο επιδιωκόμενος σκοπός των εν λόγω πρόσθετων υλών, να καθιερωθούν κριτήρια για την αξιολόγηση της αποτελεσματικότητας και να δημιουργηθεί νομική σαφήνεια για τους αιτούντες.
                  
               
                     (4)
                  
                  
                     Για να εισαχθούν οι δύο αυτές νέες λειτουργικές ομάδες, θα πρέπει να τροποποιηθεί αναλόγως το παράρτημα I του κανονισμού (ΕΚ) αριθ. 1831/2003.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΚ) αριθ. 1831/2003
            Το παράρτημα I του κανονισμού (ΕΚ) αριθ. 1831/2003 τροποποιείται ως εξής:
            
                        1)
                     
                     
                        στο σημείο 1 προστίθεται το ακόλουθο στοιχείο:
                        
                                    «ιε)
                                 
                                 
                                    άλλες τεχνολογικές πρόσθετες ύλες: ουσίες ή, κατά περίπτωση, μικροοργανισμοί που προστίθενται σε ζωοτροφές για τεχνολογικό σκοπό και επηρεάζουν θετικά τα χαρακτηριστικά της ζωοτροφής.»
                                 
                              
                  
                        2)
                     
                     
                        στο σημείο 4 προστίθεται το ακόλουθο στοιχείο:
                        
                                    «ε)
                                 
                                 
                                    σταθεροποιητές φυσιολογικής κατάστασης: ουσίες ή, κατά περίπτωση, μικροοργανισμοί που, όταν δοθούν σε ζώα με καλή υγεία, επηρεάζουν θετικά τη φυσιολογική τους κατάσταση, συμπεριλαμβανομένης της ανθεκτικότητάς τους σε παράγοντες καταπόνησης.»
                                 
                              
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Ιουνίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 268 της 18.10.2003, σ. 29.